ORDE do 16 de xaneiro de 2004 pola que se declara de interese galego e se ordena a inscrición no Rexistro de Fundacións de Interese Galego, da Fundación Deportiva y Social de Galicia Grupo Breogán.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 28/01/2004

Visto o expediente de recoñecemento de interese galego e a inscrición no Rexistro de Fundacións de Interese Galego da Fundación Deportiva y Social de Galicia Grupo Breogán.
Supostos de feito.
Primeiro.-A fundación solicitou a clasificación e a inscrición no Rexistro de Fundacións de Interese Galego, por medio do escrito presentado por José Ferreiro Fernández.
Segundo.-A fundación constituíuse en escritura pública outorgada o 15 de febreiro de 2002 en Lugo, ante o notario Mario Alfonso Calvo Alonso, co número 658 do seu protocolo.
Terceiro.-A comisión integrada por tódolos secretarios xerais na reunión celebrada o día 13 de maio de 2003 elevou ó conselleiro da Presidencia, Relacións Institucionais e Administración Publica proposta de clasificación como de interese galego da Fundación Deportiva y Social de Galicia Grupo Breogán.
Cuarto.-Á vista da proposta da Comisión de Secretarios Xerais, pola orde da Consellería da Presidencia, Relacións Institucionais e Administración Pública do 14 de maio de 2003 (Diario Oficial de Galicia nº 105, do 2 de xuño de 2003), clasificouse como benéfico-social a Fundación Deportiva y Social de Galicia Grupo Breogán, tendo en conta o disposto no artigo 32.2.c) do Regulamento de organización e funcionamento do protectorado de fundacións de interese galego e dado o seu obxecto adscribiuse á Consellería de Familia, Xuventude e Voluntariado, agora Consellería de Familia, Xuventude, Deporte e Voluntariado en virtude do Decreto 280/2003, do 17 de xuño que modifica o Decreto 8/2003, do 18 de xaneiro.
Quinto.-Segundo consta no artigo 5 dos seus estatutos, o obxecto da fundación é fomenta-la práctica deportiva na sociedade e en xeral, a título enunciativo, poderá xestionar actividades deportivas directamente ou a través de convenios, fomentar e organizar encontros, seminarios e convencións co fin de afondar no achegamento da sociedade ó deporte, ser nexo de unión coas empresas e entidades interesadas en fomentar unha cultura de valores tomando como referencia o deporte e a súa vinculación coa sociedade, potencia-la integración da universidade e o que representa na sociedade a través do concepto que supón a práctica do deporte e a súa xestión, promover, xestionar e realizar actividades económicas, empresariais e sociais para o mellor cumprimento dos seus fins.
Sexto.-Na escritura pública pola que se constitúe a fundación, e os estatutos modificados nas escrituras de 27 de agosto de 2003 e 13 de outubro de 2003 ante o notario Mario Alfonso Calvo Alonso (números de protocolo 3.167 e 3.742) así como a documentación que figura no expediente, constan, entre outros, os seguintes extremos: acreditación da personalidade do fundador, dotación inicial da fundación, estatutos nos que consta a denominación (Fundación Deportiva y Social de Galicia Grupo Breogán), a composición do órgano de goberno e o réxime de adopción de acordos.
Sétimo.-A Secretaría Xeral da Consellería de Familia, Xuventude, Deporte e Voluntariado, á vista da documentación e unha vez revisados os seus estatutos, solicitou informe da asesoría xurídica, conforme o disposto no artigo 32.2º a) do Regulamento de organización e funcionamento do protectorado das fundacións de interese galego, que emitiu con data do 2 de outubro de 2003.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral, de acordo coa lei. O artigo 27.26º do Estatuto de autonomía para Galicia atribúelle a esta Comunidade Autónoma competencia exclusiva sobre o réxime das fundacións de interese galego.
Segundo.-Conforme o artigo 32.3º a) do Regulamento de organización e funcionamento do protectorado das fundacións de interese galego, así como co artigo 11 do Decreto 23/2003, do 20 de xaneiro, polo que se establece a estructura orgánica dos departamentos da Xunta de Galicia e o Decreto 195/2003, do 20 de marzo, polo que se establece a estructura orgánica da agora Consellería de Familia, Xuventude, Deporte e Voluntariado, en virtude do Decreto 280/2003, do 17 de xuño, que modifica o Decreto 8/2003, do 18 de xaneiro, de estructura orgánica da Xunta de Galicia, é competencia desta consellería a declaración de interese galego e remitir á inscrición no Rexistro de Fundacións da Fundación Deportiva y Social de Galicia Grupo Breogán, dado o seu obxecto coincidente coas competencias desenvolvidas por aquela, asumindo as funcións que como protectorado lle corresponden á Xunta de Galicia.
Terceiro.-Ó abeiro do disposto no artigo 7.5º da Lei 7/1983, do 22 de xuño, á realización da finalidade fundacional débese destinar, cando menos, o oitenta por cento das rendas que obteña a fundación e dos outros ingresos que non formen parte da dotación da fundación.
Cuarto.-A Lei 11/1991, do 8 de novembro, da nova redacción ó artigo 21.2º da Lei 7/1983, establecendo a obriga de, por unha banda, formular e presenta-lo orzamento de ingresos e gastos ó protectorado con anterioridade ó inicio do exercicio económico, e, por outra banda, a de efectuar un inventario-balance, pechado na data do remate do exercicio, unha memoria das actividades realizadas durante o ano e da xestión económica do patrimonio, así como a liquidación do orzamento de ingresos e gastos do ano anterior, que deberán presentarse ó protectorado no prazo de seis meses desde a data de peche do exercicio.
Este conxunto de obrigas débense entender asumidas pola fundación, aínda que non se recollan expresamente nos seus estatutos.
Quinto.-Á vista do exposto, pódense entender substancialmente cumpridos os requisitos legais e regulamentarios para a declaración de interese galego e a súa inscrición no Rexistro de Fundacións, sección da Consellería de Familia, Xuventude, Deporte e Voluntariado.
Así, en virtude do artigo 34 da Constitución española de 1978, o artigo 27.26º do Estatuto de autonomía de Galicia, a Lei 50/2002, do 26 de decembro, de fundacións, a Lei 49/2002, do 23 de decembro, pola que se establece o réxime fiscal das entidades sen fins lucrativos e dos incentivos fiscais ó mecenado e o Real decreto 1270/2003, do 10 de outubro, que a desenvolve, a Lei 7/1983, do 22 de xuño, de réxime de fundación de interese galego, modi
ficada pola Lei 11/1991, do 8 de novembro, o Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, o Decreto 23/2003, do 20 de xaneiro, polo que se establece a estructura orgánica dos departamentos da Xunta de Galicia, o Decreto 195/2003, do 20 de marzo, polo que se establece a estructura orgánica da Consellería de Familia, Xuventude, Deporte e Voluntariado en virtude do Decreto 280/2003, do 17 de xuño, que modifica o Decreto 8/2003, do 18 de xaneiro, e a Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro, así como a demais normativa de desenvolvemento e de xeral aplicación,
DISPOÑO:
Primeiro.-Recoñecer a declarar de interese galego a Fundación Deportiva y Social de Galicia Grupo Breogán.
Segundo.-Ordena-la súa inscrición no Rexistro de Fundacións de Interese Galego, sección da Consellería de Familia, Xuventude, Deporte e Voluntariado.
Terceiro.-Aproba-los seus estatutos e a composición do seu órgano de goberno.
Cuarto.-A dita fundación queda sometida ó cumprimento da normativa de xeral aplicación citada, en especial á obriga de dar publicidade suficiente ás súas actividades e á ausencia de ánimo de lucro na prestación dos seus servicios, quedando obrigada a lle dar contas anualmente ó protectorado e a xustificar a través dunha memoria anual o cumprimento das cargas fundacionais, así como a presenta-lo proxecto de orzamento con anterioridade ó inicio do exercicio económico para o que se formula, debendo solicita-las preceptivas autorizacións do protectorado cando sexan necesarias.
Contra a presente resolución, que pon fin á vía administrativa, poderá interpoñer recurso de reposición ante este mesmo órgano, no prazo dun mes contado a partir do día seguinte ó da notificación desta resolución, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ó da notificación desta resolución. En todo caso non se poderá interpoñer recurso contencioso-administrativo ata que sexa resolto expresamente ou se producira a desestimación presunta do recurso de reposición interposto.
Santiago de Compostela, 16 de xaneiro de 2004.
Pilar Rojo Noguera
Conselleira de Familia, Xuventude, Deporte
e Voluntariado